Fl-intervent tiegħu waqt skambju ta' fehmiet dwar proposta għal Regolament tal-Parlament Ewropew u tal-Kunsill biex jiġu miġġielda s-sussidji barranin li joħolqu distorsjoni tas-suq intern Ewropew, Alfred Sant qal lill-Kumitat għall-Affarijiet Ekonomiċi u Monetarji (ECON) tal-Parlament Ewropew li r-Regolament se jkollu impatt strateġiku li jeħtieġ li jittieħed kont sħiħ tiegħu. Sant huwa r-relatur (rapporteur) tas-S&D dwar l-opinjoni li l-ECON qed tħejji dwar ir-Regolament. L-għan tar-Regolament huwa li kumpaniji li jibbenefikaw minn għajnuna mill-istat minn barra l-Unjoni Ewropea ma jitħallewx jikkompetu fis-suq Ewropew ma' kumpaniji Ewropej li huma soġġetti għal regoli fi ħdan l-Unjoni Ewropea li jipprojbixxu l-għajnuna mill-istat. L-investimenti u s-sejħiet għall-offerti ta' akkwist se jsiru soġġetti għal skrutinju mill-Kummissjoni Ewropea biex tiżgura li sussidji barranin ma joħolqux kundizzjonijiet inġusti għall-kumpaniji Ewropej. L-għan wara l-proposta għal Regolament huwa li tipprovdi għodda ġdida biex tindirizza l-lakuna regolatorja u tiżgura li fis-suq uniku Ewropew, kumpaniji Ewropej u barranin jikkompetu fuq bażi ugwali. Mill-ewwel impressjoni Sant innota li l-għanijiet tar-Regolament huma mixtieqa, iżda esprima riżervi dwar il-metodu użat biex jopponu sussidji barranin u l-metodu użat. F'dan ir-rigward, innota li l-firxa tal-problema għadha mhix definita. "Li tgħid li min-natura tagħhom stess, huwa diffiċli li tinkiseb data fil-forma ta' numri jew ċarts dwar sussidji barranin, bilkemm hija sodisfaċenti. Iżda r-Regolament se japplika għal dak li ġara f'ġurisdizzjonijiet barranin li fuqhom l-Unjoni Ewropea m'għandha l-ebda leħen" qal Sant. Huwa ssuġġerixxa li peress li t-twemmin kien li r-Regolament kien jiskoraġġixxi l-użu ta' sussidji barranin kien ikun jagħmel aktar sens li l-ewwel issir pressjoni għal ftehim multilaterali dwar il-kwistjoni. Sant irrimarka li "l-attentat ta' firxa globali għar-regoli tal-Unjoni Ewropea dwar l-għajnuna mill-istat jista' faċilment jagħti lok għal konsiderazzjonijiet patta parapatta (tit for tat), bħalma kien il-każ bl-allegazzjonijiet tal-Istati Uniti li l-politiki tar-rati tal-kambju taż-żona ewro jammontaw għal sussidji moħbija lill-esportaturi u lill-investituri tal-Unjoni Ewropea. Sant staqsa wkoll jekk huwiex żmien tajjeb biex tieħu azzjoni unilateralment fuq sussidji barranin ipperċepiti jew reali, meta wieħed iqis is-sitwazzjoni attwali fejn l-għajnuna u s-sussidji qed jitqassmu mill-gvern madwar id-dinja biex l-ekonomiji jinżammu fil-wiċċ. Sadanittant, huwa sostna li l-mod kif ir-Regolament għandu japplika, jippermetti lill-Kummissjoni ssaħħaħ is-setgħa tagħha peress li l-awtoritajiet nazzjonali tal-kompetizzjoni jkunu totalment esklużi mill-proċess investigattiv. Fir-rimarki konklużivi tiegħu Sant sostna li billi jkun prematur "ir-Regolament jidentifika problema importanti iżda jista' ma jkunx qed jipproponi s-soluzzjonijiet korretti".